Nafarroako Parlamentuko Mahaiak, 2020ko urtarrilaren 7an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkezturiko galdera, aberaste bidegabearen egoeran dagoen “San Juan de Dios Ospitalearekin itundutako zerbitzuak” izeneko kontratuari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko urtarrilaren 7an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko eledun Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

PES-00077 galderari emandako erantzunean, Nafarroako Gobernuak urriaren 11n igorri zidan aberaste bidegabea ekarri duten itunen eta kontratuen zerrenda. Horietako bat deigarria da, zifraren muntagatik. Hauxe, hain zuzen ere:

– Kontratuaren izena: San Juan de Dios Ospitalearekin itundutako zerbitzuak. Aberaste bidegabearen hasieraren data: 2018-07-16

– Aberaste bidegabearen bidez ordaindutako zenbateko metatua, 2019ko abuztuaren 31n: 60.729.262,13 euro.

– Aberaste bidegabea gertatzeko arrazoiak: Plegu berriak egiten ari dira.

Informazio hori ikusita, honako hau galdetzen diogu Nafarroako Gobernuari:

– Urtebete baino pixka bat gehiago igarota 60 milioi baino gehiago metatu dira. Nola da posible? Ordainketari buruzko informazio xehakatua eta banakatua eskatzen dugu.

– Erantzunean esaten da plegu berriak prestatzen ari direla, baina bi hilabete geroago, abenduaren 18an, Osasuneko kontseilariak adierazi zuen berariazko lotura-hitzarmen bat prestatzen ari zirela. Zein da egiaz egoera? Zer aurreikuspen darabilzue? Kasu honetan gizarte-itunei buruzko legea aplikatzea darabilzue gogoan? Ezezkoan, zeintzuk dira arrazoiak?

Iruñean, 2019ko abenduaren 26an

Foru parlamentaria: Bakartxo Ruiz Jaso